પક્ષોની ઉમેદવારો માટેની સત્તાવાર જાહેરાતો દરમિયાન અનેક સ્થળે વિરોધ, રાજીનામાં, પક્ષપલ્ટો, ખુલ્લેઆમ ધમકી, વાણી-વિલાસ અને ગેરશિસ્તનું પ્રદર્શન જે રીતે જોવા મળ્યું છે, તે જોતા લાગે છે કે બંને પક્ષોના પસંદગી પામેલા ઉમેદવારો માટે પોતાના કાર્યકર્તાઓને સંગઠિત રાખી સક્રિય રાખવા માટેનો પડકાર જેવો તેવો નહીં હોય. સંખ્યાત્મક દૃષ્ટિએ જોઈએ તો ભાજપે પાટીદારોને ૫૨, ઓબીસીને ૫૮, એસ.ટી ૨૮, એસ.સી ૧૩, બ્રાહ્મણ ૧૦, જૈન ૦૪, ક્ષત્રિય ૧૨, અન્યને ૦૫ બેઠકો ફાળવી છે, જ્યારે કૉંગ્રેસે પાટીદારોને ૪૨, ઓબીસીને ૬૨, એસ.ટી ૨૫, એસ.સી ૧૪, બ્રાહ્મણ ૦૬, જૈન ૦૨, ક્ષત્રિય ૧૦, મુસ્લિમ ૦૬ અને અન્યને ૦૯ બેઠકો ફાળવી છે, અન્યમાં સિંધી, બિનગુજરાતી, લોહાણા સહિતના વર્ગોનો સમાવેશ થાય છે. બંધારણની જોગવાઈઓ અનુસાર અનુસૂચિત જનજાતિ માટે કુલ ૨૭ અને અનુસૂચિત જાતિ માટે ૧૩ બેઠકો અનામત હેઠળ છે. ઓબીસી જ્ઞાતિઓમાં ઠાકોર, કોળી, આંજણા ચૌધરી, રબારી, આહિર, મેર, દલવાડી, સતવારા, પંચાલ, કડિયા, પ્રજાપતિ સહિતના ઘણાં સમાજો સામેલ છે.